
Πέμπτη, 22 Οκτωβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό και τη διάσωση 34 αλλοδαπών στην Αγία Γαλήνη – Συνέχεια ενημέρωσης αναφορικά με τον εντοπισμό και τη διάσωση 54 εκ των 88 αλλοδαπών από δύο λέμβους στην Αγία Γαλήνη – Απαγόρευση απόπλου Ε/Γ-Δ/Ρ στην Κέρκυρα – Διακομιδή ασθενούς


Συνέχεια ενημέρωσης:
Αναφορικά με τον εντοπισμό και τη διάσωση 34 αλλοδαπών στη θαλάσσια περιοχή 40 ν.μ. νότια της Αγίας Γαλήνης, τις βραδινές ώρες χθες, συνελήφθη ένας 18χρονος αλλοδαπός (υπήκοος Ν Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς, εκκίνησαν τις πρώτες πρωινές ώρες την 20.10.2026 από το Τομπρούκ της Λιβύης, καταβάλλοντας χρηματικά ποσά από 1.500 έως 2.000 δολάρια Αμερικής για τη μεταφορά τους στην Ελλάδα. Προανάκριση διενεργείται από το Λιμεναρχείο Ρεθύμνου. 

*****

Συνέχεια ενημέρωσης:
Αναφορικά με τον εντοπισμό και τη διάσωση 54 αλλοδαπών στη θαλάσσια περιοχή 35 ν.μ. νότια των Καλών Λιμένων, τις βραδινές ώρες χθες, συνελήφθη ένας 22χρονος αλλοδαπός (υπήκοος Ν. Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς, εκκίνησαν τις απογευματινές ώρες την 20.10.2026 από το Τομπρούκ της Λιβύης, καταβάλλοντας χρηματικά ποσά από 2.500 έως 2.800 δολάρια Αμερικής για την μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου. 

*****
	Τις πρωινές ώρες σήμερα, ενημερώθηκε η Λιμενική Αρχή της Κέρκυρας από τον Πλοίαρχο του επιβατηγού-δρομολογιακού (Ε/Γ-Δ/Ρ) πλοίου «ΝΗΝΕΜΙΑ» Ν.ΣΚ. 167, ότι κατά τη διαδικασία κατάπλου στο λιμάνι της Κέρκυρας, προερχόμενο από το λιμάνι των Παξών με 5 επιβάτες, διαπιστώθηκε βλάβη στη δεξιά κύρια μηχανή. Από το Κεντρικό Λιμεναρχείο Κέρκυρας απαγορεύτηκε ο απόπλους του Ε/Γ-Δ/Ρ, μέχρι την προσκόμιση βεβαιωτικού αποκατάστασης της βλάβης από τον νηογνώμονα που το παρακολουθεί, ενώ η μεταφορά των επιβατών με προορισμό το λιμάνι τον Παξών, πραγματοποιήθηκε με μέριμνα της πλοιοκτήτριας εταιρείας. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκε, από το λιμάνι της Καλύμνου στο λιμάνι Μαστιχαρίου της Κω, με το Ε/Γ-Τ/Ρ «ΛΟΜΠΥ» Ν.ΣΑΡ. 624, 72χρονος, ο οποίος έχρηζε άμεσης νοσοκομειακής περίθαλψης.

